“ประยุทธ์” ชู“บัตรสวัสดิการพลัส 1,000 บ.”หาเสียง มั่นใจทำได้จริง
“ประยุทธ์” ยัน นโยบาย“บัตรสวัสดิการพลัส 1,000 บาท” ไม่ขายฝันสามารถทำได้ และไม่สนใจคนวิจารณ์โดนเปรียบเทียบบัตรพรรคพลังประชารัฐที่ให้ 700 บาท
“ประยุทธ์” ไม่สนคนมองเกทับพปชร. ยัน“บัตรสวัสดิการพลัส”ทำได้จริง
27 ก.พ. 2566

วันที่ 27 ก.พ. 66    พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ในฐานะประธานคณะกรรมการกำหนดแนวทางและยุทธศาสตร์ พรรครวมไทยสร้างชาติ (รทสช.)  ได้มีการระบุ ถึงนโยบายบัตรสวัสดิการพลัส เป็น 1,000 บาทต่อเดือน ที่ขณะนี้กำลังถูกวิจารณ์ว่าเป็นการเกทับนโยบายพรรคพลังประชารัฐ (พปชร.) เดือนละ 700 บาท ว่า การจะออกนโยบาย ต้องพิจารณาว่าเป็นไปได้หรือไม่ ซึ่งภายในพรรครวมไทยสร้างชาติ  ได้มีการหารือกับบุคคลที่มีความรู้ในด้านนี้ ปัจจุบันผู้ถือบัตรสวัสดิการแห่งรัฐมีประมาณ 15 ล้านคน ใช้งบราว 40,000 ล้านบาท เป็นตัวเลขที่พอจะหาได้
ทั้งนี้ตนเองหาเสียงในสิ่งที่เป็นไปได้ เพราะรู้ว่าบริหารอย่างไร การเป็นนายกรัฐมนตรี ต้องรู้กลไกขั้นตอนของงบประมาณ ต้องสนใจด้วยว่ามีเท่าไร  ถ้าพูดปากเปล่า คูณตัวเลขแล้วเป็นแสนล้าน จะเอามาจากไหนไม่รู้   ดังนั้นมั่นใจว่านโยบายที่พูดออกไปทำได้ เพราะมีการปรึกษาและมีข้อมูลตรงนี้อยู่แล้ว การเป็นนายกรัฐมนตรี ไม่ใช่พูดแล้วไม่มีหลักการหรือหลักเกณฑ์อะไร
ส่วนคนจะมองว่าเป็นการเกทับพรรคอื่นหรือไม่นั้น ตนเองไม่ได้สนใจพรรคอื่น พรรคอื่นก็พรรคอื่น พรรคผมก็พรรคผม  พร้อมย้ำว่า ไม่ใช่การแจกเงิน แต่เป็นรัฐสวัสดิการ ซึ่งรัฐบาลต้องบริหารทั้ง 2 ด้าน คือ ความเท่าเทียมและโอกาส